สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 24 ก.ค.58
24 ก.ค. 2558

– เงินเยนอยู่ที่ระดับ 123.95/124.10 เยน/ดอลลาร์ จากช่วงเช้าที่ระดับ 123.90/97 เยน/ดอลลาร์
– เงินยูโรอยู่ที่ระดับ 1.0930/0952 ดอลลาร์/ยูโร จากช่วงเช้าที่ระดับ 1.0975/0978 ดอลลาร์/ยูโร
– ดัชนี SET ปิดวันนี้ที่ระดับ 1,438.08 ลดลง 6.58 จุด (-0.46%) โดยมีมูลค่าการซื้อขาย 28,602 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,770.99 ลบ.(SET+MAI)
 
– พล.อ.อ.ประจิน จั่นตอง รมว.คมนาคม ยอมรับการดำเนินโครงการก่อสร่างสาธารณูปโภคขั้นพื้นฐานที่รับผิดชอบ 2 ส่วนมีความล่าช้ากว่าแผนงานที่กำหนดไว้ราว 2-3 เดือน ได้แก่ โครงการรถไฟทางคู่ 3 เส้นทาง ประกอบด้วย ฉะเชิงเทรา-คลองสิบเก้า-แก่งคอย, ชุมทางถนนจิระ-ขอนแก่น และประจวบคีรีขันธ์-ชุมพร จากแผนเดิมที่จะประกวดราคาในเดือน ส.ค.58 แต่เลื่อนไปเป็นเดือน ก.ย.-ธ.ค.2558 และโครงการรถไฟฟ้า 3 สาย ได้แก่ สายสีส้ม(ตลิ่งชัน-มีนบุรี), สายสีเหลือง(ลาดพร้าว-สำโรง), สายสีชมพู(แคราย-มีนบุรี) จะล่าช้าไปเป็นปลายปี 58 ถึงต้นปี 59 ส่วนโครงการอื่นๆ ที่อยู่ในแผนงานปี 58 ยังคงเดินหน้าได้ตามแผนงานเดิม
– พล.อ.ประยุทธ์ จันทร์โอชา นายกรัฐมนตรี และ หัวหน้าคณะรักษาความสงบแห่งชาติ (คสช.) เปิดเผยถึงการเดินหน้าการลงทุนในส่วนของโครงการโครงสร้างพื้นฐานว่า ได้สั่งการให้มีการเร่งการลงทุนให้เร็วยิ่งขึ้นโดยเฉพาะการก่อสร้างรถไฟไทย-จีน โดยเชื่อมั่นว่าหากไม่มีปัญหาความขัดแย้งหรือปัญหาการเมืองเข้ามาแทรก การดำเนินการเรื่องการลงทุนก็จะเห็นผลได้เร็ว
-ฟิทช์ เรทติ้งส์ เปิดเผยว่า ภาวะแวดล้อมด้านการดำเนินการที่อ่อนแออย่างต่อเนื่องในประเทศไทย บ่งชี้ว่าความเสี่ยงในการปล่อยสินเชื่อจะยังคงเพิ่มขึ้น และจะส่งผลกระทบต่อศักยภาพในการทำกำไรของภาคธนาคารในช่วงครึ่งหลังของปีนี้
– นายชาครีย์ บูรณกานนท์ รองกรรมการผู้จัดการใหญ่หน่วยธุรกิจก๊าซธรรมชาติ บมจ.ปตท. (PTT) เปิดเผยว่า จากการที่บริษัทผู้ผลิตก๊าซธรรมชาติแหล่งพื้นที่พัฒนาร่วมไทย-มาเลเซีย (JDA A-18) มีกำหนดซ่อมบำรุงประจำปี ระหว่างวันที่ 21–25 ก.ค.58 นั้นปตท. ขอแจ้งให้ทราบว่า ขณะนี้การดำเนินงานเสร็จเรียบร้อยแล้ว โดยผู้ผลิตฯสามารถเริ่มจ่ายก๊าซฯเข้าสู่ระบบตามปกติได้ ตั้งแต่เวลา 06.00 น. ของวันที่ 25 ก.ค.58 นับว่าเร็วกว่าแผนที่กำหนดไว้ 24 ชั่วโมง
– นายซัง ชุนหวา รัฐมนตรีกระทรวงการคลังฮ่องกงกล่าวในที่ประชุมนานาชาติโครงการ “One Belt One Road”ว่า โครงการเส้นทางเศรษฐกิจ Belt and Road จะเป็นปัจจัยใหม่ที่สำคัญที่จะกระตุ้นเศรษฐกิจเศรษฐกิจโลกที่ยังคงดำเนินไปอย่างช้าๆ 
– ผลสำรวจมาร์กิต อิโคโนมิคส์ เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซนในเดือนก.ค.ปรับลงแตะ 53.7 ซึ่งต่ำสุดในรอบ 2 เดือน จาก 54.2 ในเดือนมิ.ย. ข้อมูลล่าสุดแสดงให้เห็นว่าอัตราการขยายตัวทางเศรษฐกิจของยูโรโซนชะลอลงเล็กน้อยในเดือนก.ค. ท่ามกลางเหตุการณ์ที่ไม่แน่นอนเกี่ยวกับวิกฤตหนี้กรีซในช่วงเดือนดังกล่าว ซึ่งอัตราการขยายตัวยังคงติดกลุ่มอัตราการเติบโตที่แข็งแกร่งที่สุดในช่วง 4 ปีที่ผ่านมา
– คณะรัฐมนตรีญี่ปุ่น เห็นชอบแนวทางของเจ้าหน้าที่รัฐบาลสำหรับงบประมาณด้านการคลังประจำปี 2559 ซึ่งมีจุดมุ่งหมายเพื่อส่งเสริมการเติบโตขณะควบคุมการใช้จ่าย แม้ว่าแนวทางดังกล่าวจะระบุว่า การร้องของบประมาณจากกระทรวงต่างๆ ไม่จำเป็นต้องมีเพดานจำกัด ซึ่งอาจส่งผลให้การใช้จ่ายบานปลาย
ทั้งนี้ หากมีการดำเนินงานตามแนวทางดังกล่าว กระทรวงและหน่วยงานภาครัฐต่างในญี่ปุ่นมีแนวโน้มจะยื่นของบประมาณสูงกว่า 100 ล้านล้านเยน (ราว 8.07 แสนล้านดอลลาร์สหรัฐ) เป็นปีที่ 2 ติดต่อกัน